Document ID: 31987R0168

*****
ΚΑΝΟΝΙΣΜΟΣ (ΕΟΚ) αριθ. 168/87 ΤΟΥ ΣΥΜΒΟΥΛΙΟΥ
της 19ης Ιανουαρίου 1987
για την τροποποίηση του κανονισμού (ΕΟΚ) αριθ. 2261/84 για τον καθορισμό των γενικών κανόνων σχετικά με τη χορήγηση ενίσχυσης στην παραγωγή ελαιολάδου και στις οργανώσεις παραγωγών ελαιολάδου
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί κοινής οργανώσεως της αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1454/86 (2), και ιδίως το άρθρο 5 παράγραφος 4,
την πρόταση της Επιτροπής,
Εκτιμώντας:
ότι το άρθρο 13 του κανονισμού (ΕΟΚ) αριθ. 2261/84 (3), όπως τροποποιήθηκε τελευταία από τον κανονισμό (ΕΟΚ) αριθ. 3788/85 (4), προβλέπει ότι μια προσωρινή έγκριση μπορεί να χορηγηθεί στα ελαιοτριβεία που το ζητούν κατά τη διάρκεια των περιόδων 1984/85 και 1985/86· ότι η πείρα απέδειξε ότι τα ενδιαφερόμενα κράτη μέλη δεν είναι σε θέση να πραγματοποιήσουν τους απαιτούμενους ελέγχους στις προβλεπόμενες προθεσμίες· ότι θα πρέπει επομένως να παραταθούν οι προθεσμίες αυτές·
ότι προτού να χορηγηθεί στα ελαιοτριβεία οριστική έγκριση, τα κράτη μέλη πρέπει να πραγματοποιήσουν ορισμένους ελέγχους· ότι προκειμένου να επιτραπεί σε ένα ελαιοτριβείο να αρχίσει τη δραστηριότητά του, θα πρέπει να προβλεφθεί η χορήγηση προσωρινής έγκρισης μόλις υποβληθεί η αίτηση και για περιορισμένο χρονικό διάστημα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 13 παράγραφος 3 του κανονισμού (ΕΟΚ) αριθ. 2261/84, το πρώτο εδάφιο αντικαθίσταται από το ακόλουθο κείμενο:
«Μπορεί να χορηγηθεί προσωρινή έγκριση σε κάθε ελαιοτριβείο που αρχίζει τη δραστηριότητά του στα πλαίσια του καθεστώτος της ενίσχυσης στην παραγωγή που ρυθμίζεται από τον παρόντα κανονισμό. Η έγκριση χορηγείται μόλις υποβληθεί αίτηση και με τους όρους που αναφέρονται στην παράγραφο 1. Η ισχύς της προσωρινής έγκρισης λήγει το αργότερο στο τέλος της περιόδου κατά τη διάρκεια της οποίας χορηγήθηκε. Ωστόσο, η ισχύς της προσωρινής έγκρισης που χορηγήθηκε κατά τις περιόδους 1984/85, 1985/86 και 1986/87 λήγει στο τέλος της περιόδου 1986/87».
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Νοεμβρίου 1987.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Ιανουαρίου 1987.

Labels: 17
19
5
6